Mladi i naslijeđe – „Putevi, mreže i veze“
Obgrljena dušom rijeka, čuvana srednjevjekovnim bedemima, na temeljima različtih prirodnih bogatstva i različitih ljudi i nazora, pred vjekovnom trkom interesdžija otima se moja zemlja - Bosna i Hercegovina te prkosi svojom ljepotom, prirodom i baštinom. Od sve njene ljepote meni dah staje pred bistrim i plahovitim njenim rijekama.
Zatalasala se voda sa svih strana...
Sa sjevera moju zemlju čuva široka i bistra Sava. Ona je granica i veza sa komšijama. Simbol je jakosti te nosi najljepše valove bistre vode. A voda huči i plamti, noseći sa sobom miris prošlosti i snagu budućnosti. U njoj se ogleda sjajni mjesec i čitav spektar različitih zvijezda. Sve su našle mjesta u tom talasanju vode. Ljepotica koja krasi sjeverozapad ponosne Bosne i Krajine je rijeka Una. Odiše čistotom i plahovitošću, a vodopadi i bukovi dio su njenog bića. Postoje različita kazivanja o nastanku ove prekrasne rijeke, a  prema jednoj legendi, koju donosi Rešad Behić, keže se: „Na ovom prostoru postojala drevna plemena koja su se dogovorila da probiju prirodnu branu koja je postojala na mjestu današnjeg naselja Kostela, kako bi se ispraznilo to jezero. Na kraju probijanja sedrene barijere doveli su starce čije su živote žrtvovali probijajući zadnje centimetre te brane. Kada se jezero ispraznilo, ostala je plodna dolina i plemena su se spustila sa okolnih brda i prinijela žrtvu stradalima. Simbolika ove legende može se tumačiti kao rušenje starog svijeta i početak novog, otvorenog”. Bujna i smaragdna Una danas okuplja i povezuje sve zaljubljenike rijeka. Želim da vjerujem da će svojim talasima, ma koliko plahoviti bili, tamo na granici, donositi ljudima sreću i zadovoljstvo, a da nepoznati glas iz rijeke neće plakati i govoriti: „Ne činite me sudionikom zla“!
Postoji i jedna koja te za srce "ugrize“  i ostavi neizbrisiv trag. Ne možeš ne misliti na nju, jer duša ti za njom gori, a ona hladna poput tvrde ledenice. Najhladnija je rijeka koja izvire u planinskim predjelima visoke Hercegovine, a ispod planine Jabuke, ogranka Zelengore, rijeka koja pamti mnoge historijske događaje... Neretva – Božanska rijeka, čija  smaragdnozelena boja ti se zapečati u očima, a ti kao opijen želiš se ponovo vratiti i diviti se nevjerovatnom prosijecaju rijeke kroz suro i golo kamnje, tamo u tu oazu  gdje se kroz sivi kamen lome oblaci, otvara se vedrina neba, gdje kiše huče i gdje se sunce s lahkoćom probija. 
[bookmark: _GoBack]Istočnu Bosnu, poput hrabrog vojnika, strogo čuva rijeka Drina. Ljepota njenih kanjona se ni sa čime porediti ne može. Daj, Bože, da nam bude poveznica jer...Drina, kao niti jedna druga, pamti krvavu prošlost moje domovine.
A onda iz krških vrela ponosna kao djevojka ponegdje tiho, a ponegdje plahovito hita kroz srce moje zemlje divna rijeka  Bosna. S klokotom posakakuje kroz gradove i vrijeme i nosi pjesmu glasnu sve do neba. 
Vrbas, Rakitnica, Buna, Trebišnjica - ove rijeke naše domovine su poput dragulja života, koji pulsiraju snagom i ljepotom. Njihove vode nose sa sobom priču brojnih života, od najmanjih vodenih stvorenja do veličanstvenih ptica koje nadlijeću obale. Svaka kap njihove vode nosi u sebi tajnu i čaroliju prirode, čuvajući skrivene bisere pod svojim valovima. Njihova važnost je neizmjerna, a ljepota beskrajna, obasjavajući naš svijet svojim blistavim sjajem. Rijeke su poput dragocjenih kristala koje turisti s oduševljenjem otkrivaju. Njihov čarobni šarm zadivi svakog posjetitelja, pružajući im nezaboravna iskustva i trenutke mira uz opuštajući šum vode. Ove rijeke su poput živih slika koje oživljavaju duše svih koji ih posjećuju, ostavljajući neizbrisiv trag u srcima svih zaljubljenika u prirodu. One su snaga za umorna tijela i iscrpljene duše. Svaki talas donosi radost i mir, a svaka kap nosi u sebi tajnu sreće i obećanje novih avantura i nezaboravnih trenutaka. Uživajmo u njihovoj snazi i ljepoti, jer one su istinsko blago koje nadmašuje sva očekivanja. 
Rijeke nisu samo prirodna ljepota, već su i mostovi koji povezuju ljude diljem države i regije. Ta povezanost stvara prilike za nova poznanstva, prijateljstva te nezaboravna druženja i uspomene. Naš zadatak jeste da se svom snagom borimo za njih, da ih čuvamo i ostavimo u amanet budućim generacijama. One su slika nekadašnjeg života i temelj bolje budućnosti. Upravo one su ukrasi naše zemlje, naše divne Bosne i Hercegovine. 

